B4-1234, 1250, 1252, 1262, 1273, 1280 και 1287/95

Ψήφισμα σχετικά με την οικονομική κρίση που διέρχεται ο Οργανισμός Ηνωμένων Εθνών

Το Ευρωπαϊκό Κοινοβούλιο,

Α. λαμβάνοντας υπόψη ότι τα Ηνωμένα Έθνη εορτάζουν τον Οκτώβριο αυτό την 50ή επέτειο της ίδρυσής τους,

Β. λαμβάνοντας υπόψη ότι επί 50 έτη τώρα ο ΟΗΕ αποτελεί τη βάση για την οικοδόμηση μιας πολιτισμένης διεθνούς κοινότητας, και ότι είναι ο μόνος παγκόσμιος οργανισμός που μπορεί στο μέλλον να αναπτύξει πραγματικές δυνατότητες ισόρροπης μεσολάβησης στις διεθνείς συγκρούσεις,

Γ. λαμβάνοντας υπόψη την οικονομική κρίση που αντιμετωπίζει σήμερα ο Οργανισμός λόγω έλλειψης της πολιτικής βούλησης των κρατών μελών του να αναλάβουν τις ευθύνες τους και να καταβάλουν τη συνεισφορά τους στον Οργανισμό, όπως επεσήμανε εξ ονόματος της Ευρωπαϊκής Ένωσης και η Ισπανική Προεδρία κατά τη Γενική Συνέλευση του Οργανισμού στις 28 Σεπτεμβρίου 1995,

Δ. λαμβάνοντας υπόψη ότι η τρέχουσα κρίσιμη οικονομική κατάσταση του ΟΗΕ θα πρέπει να αντιμετωπιστεί κατεπειγόντως, προκειμένου να επιτευχθεί εγκαίρως συμφωνία για τις οικονομικές εισφορές η οποία να προσφέρει τη βάση για τις αναγκαίες ευρείες μεταρρυθμίσεις, χωρίς μονομερείς αποφάσεις,

Ε. λαμβάνοντας υπόψη ότι μολονότι ο χάρτης των ΗΕ ορίζει ότι είναι δεσμευτική υποχρέωση των κρατών μελών με βάση τη διεθνή νομοθεσία να καταβάλλουν καθορισμένες εισφορές -αφ'ής στιγμής συμφωνηθούν-, εξακολουθούν να εκκρεμούν χρέη ύψους 3,8 δισ. δολαρίων από τα κράτη μέλη,

ΣΤ. λαμβάνοντας υπόψη ότι τα κράτη μέλη της Ευρωπαϊκής Ένωσης είχαν συμβάλει έως το τέλος του πρώτου εξαμήνου του 1995 κατά 50% και άνω στη χρηματοδότηση του προϋπολογισμού του ΟΗΕ και των επιχειρήσεων για τη διατήρηση της ειρήνης, αν και πρέπει να αναγνωριστεί ότι ορισμένα από αυτά συγκαταλέγονται στους οφειλέτες,

Ζ. λαμβάνοντας υπόψη ότι σχεδόν όλοι οι εξειδικευμένοι οργανισμοί αντιμετωπίζουν επίσης οικονομικές δυσκολίες, και εφιστώντας την προσοχή στο δυσανάλογο αποτέλεσμα των ενιαίων ποσοστιαίων περικοπών σε ορισμένες από τις λιγότερο δαπανηρές επιχειρήσεις των Ηνωμένων Εθνών, όπως τα ειδικά δικαστήρια για εγκλήματα πολέμου στη Ρουάντα και την πρώην Γιουγκοσλαβία,

Η. λαμβάνοντας υπόψη ότι οι Ηνωμένες Πολιτείες είναι οι μεγαλύτεροι οφειλέτες έναντι του ΟΗΕ, με χρέος που υπερβαίνει το ένα δισεκατομμύριο δολάρια, ακολουθούμενες από τη Ρωσία και την Ιαπωνία,

Το Ευρωπαϊκό Κοινοβούλιο,

1. ζητεί να ενισχυθεί ο Οργανισμός των Ηνωμένων Εθνών με ουσιαστική οργανωτική και οικονομική υποστήριξη, ώστε να μπορεί να διαδραματίσει ενεργότερο ρόλο στην πρόληψη των κρίσεων, την προληπτική διπλωματία και την εδραίωση και διατήρηση της ειρήνης;

2. ζητεί, προς το σκοπό αυτό, από τα κράτη μέλη να καταβάλλουν την εισφορά τους και, εάν χρειασθεί, να επιβάλλονται κυρώσεις στους κακοπληρωτές σύμφωνα με τα ισχύοντα καταστατικά;

3. ζητεί από τα κράτη μέλη της Ένωσης να ζητήσουν τη σύγκληση του Συμβουλίου Ασφαλείας, προκειμένου να διασφαλιστεί η χρηματοδότηση των ad hoc δικαστηρίων για την τέως Γιουγκοσλαβία και την Ρουάντα, και από όλα τα κράτη μέλη του ΟΗΕ να διευκολύνουν τις έρευνες και την αναζήτηση των εγκληματιών πολέμου και να μην παρεμβάλλουν εμπόδια; ζητεί εκ νέου από τη Γενική Συνέλευση να εγκρίνει το οριστικό σχέδιο του Καταστατικού του Μόνιμου Ποινικού Δικαστηρίου;

4. καλεί την Ευρωπαϊκή Ένωση και τα κράτη μέλη της να συμμετάσχουν ενεργά στις τρέχουσες διαπραγματεύσεις που στοχεύουν στην ενίσχυση και αναδιάρθρωση της χρηματοδότησης του ΟΗΕ, αναγνωρίζοντας ότι η παροχή των αναγκαίων πόρων θα δώσει τη δυνατότητα στον Οργανισμό να συμβάλλει αποτελεσματικότερα στην προώθηση της οικονομικής και κοινωνικής προόδου και της ασφάλειας όλων των λαών;

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των Ηνωμένων Πολιτειών, της Ρωσίας και της Ιαπωνίας, καθώς και στο Γενικό Γραμματέα των Ηνωμένων Εθνών.